**Strateginiam Kauno projektui – stiprus Vyriausybės palaikymas ir solidi finansinė parama**

**Aleksoto inovacijų pramonės parkas (AIPP) Europos prospekte sulig kiekviena diena įgauna vis ryškesnius kontūrus. Baigiama diegti infrastruktūra būsimiems investuotojams. Vyriausybės pritarimu, miestui strategiškai svarbus objektas sulaukė papildomo finansavimo, kuris sieks beveik 5 mln. eurų. Gautos lėšos pasitarnaus iš pagrindų rekonstruojant apleistą sraigtasparnių angarą.**

**Lietuviškasis „Silicio slėnis“**

Tarp Europos prospekto ir Lakūnų plento įsiterpusioje 30 hektarų ploto teritorijoje įrengtas naujas gatvių, dviračių takų ir šaligatvių tinklas su būtinomis komunikacijomis padės lengviau įsikurti aukštą pridėtinę vertę kursiantiems naujakuriams.

„Šis objektas turės didžiulę reikšmę ekonominiam vystymuisi ir tolesniam inovacijų progresui nacionaliniu mastu. Gerai apmokamos darbo vietos skatins Kauno ir visos šalies akademinį potencialią, mokslo bei verslo bendradarbiavimą. Todėl Vyriausybės indėlis mums be galo svarbus. Dar šiemet pramonės parkui tikimės gauti valstybei ekonomiškai svarbaus projekto statusą“, – apie Kaune kuriamą lietuviškąjį „Silicio slėnį“ kalbėjo miesto meras Visvaldas Matijošaitis.

**Laboratorijos ir tyrimų centrai**

Baigus įžanginius būsimo inovacijų parko darbus, ateis eilė buvusios aviacijos gamyklos angaro konversijai. Apie 7 tūkst. kvadratinių metrų ploto senosios sraigtasparnių dirbtuvės po rekonstrukcijos atgims naujai paskirčiai ir tikslams.

Šiuo metu architektai dėlioja paskutinius sprendinius šio objekto konversijos projekte. Būtent naujajam pastatui ir atiteks gauta finansinė parama.

Dalis patalpų bus pritaikyta laboratorijoms, gyvybės mokslų tyrimų plėtojimui, eksperimentinei gamybai, likusi – administracijai. Naują pažangią erdvę tikimasi atidaryti 2022 metais.

**Pirma erdvė būsimai ekosistemai**

„Inovacijos ir moksliniai tyrimai yra ta sritis, kurią sunku būtų vystyti plyname lauke. Taigi kuriant tokios paskirties erdvę, labai svarbu turėti pirmąjį pastatą, kuriame pradėtų kurtis čia dirbsiančių įmonių ekosistema“, – teigė Kauno savivaldybės administracijos direktorius Vilius Šiliauskas.

Nuo pat projekto ištakų lietuviškuoju „Silicio slėniu“ pramintame parke šiuo metu dirba du rangovai. Iki žiemos pradžios numatyta užbaigti visus būtiniausius infrastruktūros darbus. Jau dabar aleksotiškiai ir pro šalį vykstantys kauniečiai pastebi naują gatvių tinklą ir tiesiamus pėsčiųjų bei dviračių takus tarp Europos prospekto ir Lakūnų plento.

„Dalis gatvių pilnai išasfaltuotos, sutvarkytos jų prieigos, pastatyti apšvietimo stulpai. Dalyje teritorijos liko įrengti lietaus nuotekų, vandentiekio tinklus, tačiau šie darbai irgi vyksta pagal planą“, – teigė Kauno savivaldybės Statybos valdymo skyriaus vedėjas Vigimantas Abramavičius.

**Po starto – 700 darbo vietų**

Aleksoto inovacijų pramonės parkas (AIPP) išsiskiria patogiai pasiekiama ir patrauklia geografine vieta mieste, prie pat S. Dariaus ir S. Girėno aerodromo. Visos teritorijos infrastruktūros sukūrimas iš viso atsieis per 6 mln. eurų. Tam pasitelkiamos Europos Sąjungos paramos ir Vyriausybės bei miesto biudžeto lėšos.

Naujasis pramonės ir inovacijų parkas kyla praeityje kariškiams priklausiusioje 30 hektarų aviacijos gamyklos teritorijoje.

Prognozuojama, kad per pirmus dešimt metų AIPP galėtų sukurti apie 700 darbo vietų. Vidutinis atlyginimas čia būtų penktadaliu didesnis nei miesto vidurkis.

Ryšių su visuomene skyriaus informacija